**Aaro Peltonen** (s. 8. syyskuuta 1989 Vantaa) on suomalainen entinen jääkiekkomaalivahti.

Ura
---

Peltonen on Tikkurilan Jää-Veikkojen kasvatti. Kaudella 2004–2005 hän pelasi Jokereiden C-junioreissa voittaen SM-pronssia. Kauden 2005–2006 Peltonen pelasi Espoo Bluesin B-junioreiden kakkosjoukkueessa ja kauden 2006–2007 HooCeen B-nuorissa sekä Karhu-Kissojen A-nuorissa. Kaudeksi 2007–2008 hän siirtyi Kiekko-Vantaan A-nuoriin. Peltonen toimi kauden aikana myös seuran miesten joukkueen luukkuvahtina yhdessä Mestis-ottelussa. Kaudella 2008–2009 hän jatkoi uraansa Vaasan Sportin A-nuorissa. Peltosella oli koko A-nuorten I-divisioonan paras päästettyjen maalien keskiarvo (2.01) ja hän torjui Sportin kauden päätteeksi hopeaan sekä nousuun A-nuorten SM-liigaan. Peltonen toimi myös 14 runkosarjaottelussa Sportin Mestis-joukkueen luukkuvahtina. Toukokuussa 2009 hän solmi joukkueen kanssa vuoden mittaisen jatkosopimuksen.

Kaudella 2009–2010 Peltonen jatkoi Sportin A-nuorten pääasiallisena vastuunkantajana, eikä hän debytoinut vielä miesten peleissä. Peltonen toimi Sportin Mestis-joukkueen luukkuvahtina 12 runkosarjaottelussa. Toukokuussa 2010 hänet kiinnitettiin niin ikään vuoden mittaisella jatkosopimuksella joukkueen kakkosmaalivahdiksi Mikko Rossille kaudeksi 2010–2011. Peltonen pelasi Mestiksen debyyttikautensa aikana 29 runkosarja- ja yhden playoff-ottelun. Hän kantoi suurimman osan Sportin torjuntavastuusta runkosarjassa, mutta loppukaudesta joukkue hankki uudeksi ykkösmaalivahdikseen Joni Puurulan. Peltonen voitti kauden päätteeksi Mestiksen mestaruuden, mutta liigakarsinnat vei kuitenkin Pelicans otteluvoitoin 4-0. Hän ei saanut karsinnoissa peliaikaa. 29. joulukuuta 2010 Peltonen onnistui maalinteossa vieraissa TuToa vastaan, kun hän ampui kiekon tyhjään maaliin ajassa 59.46.

Kauden 2011–2012 Peltonen pelasi Kajaanin Hokissa, jonka pääasiallisena ykkösmaalivahtina hän toimi torjuen 32 runkosarja- ja kuudessa playoff-ottelussa. Kaudeksi 2012–2013 Peltonen siirtyi Mestiksen nousijajoukkue HC Keski-Uudenmaan paitaan. Hän edusti kauden aikana myös Etelän joukkuetta Mestis Hockey Dayn tähdistöottelussa. Kaudeksi 2013–2014 Peltonen palasi Kiekko-Vantaan paitaan ja siirtyi seuran Mestis-joukkueen ykkösmaalivahdiksi. Hän toimi kauden aikana myös kuudessa ottelussa luukkuvahtina lainalla SM-liigajoukkue Jokereissa.

Huhtikuussa 2014 Peltonen teki vuoden mittaisen jatkosopimuksen Kiekko-Vantaan kanssa ja se sisälsi option SM-liigaan siirtymisestä. Jo toukokuussa hän siirtyikin try-outille Tapparaan. Elokuussa 2014 Peltonen sai joukkueeseen kauden 2014–2015 kattavan jatkosopimuksen. Hän lähti kauteen niin ikään kakkosmaalivahtina Juha Metsolalle, mutta lähinnä taisteli tontista Dominik Hrachovinan kanssa ja pelasi pääasiassa Mestis-joukkue Lempäälän Kisassa. Peltonen teki SM-liigadebyyttinsä 25-vuotiaana 31. tammikuuta 2015 vieraissa Rauman Lukkoa vastaan, kun hänet vaihdettiin Metsolan tilalle Tapparan maaliin ajassa 42.34. Peltonen torjui ottelussa kuusi kertaa ja ei päästänyt yhtään maalia. Tappara hävisi ottelun lopulta 5-0. Ensimmäisen liigaottelunsa aloittavana maalivahtina hän pelasi 26. helmikuuta 2015 vieraissa Vaasan Sportia vastaan. Peltonen torjui Tapparan 2-4-voittoon päättyneessä ottelussa 30 kertaa. Taas seuraavassa ja kauden viimeiseksi jääneessä SM-liigaottelussaan 7. maaliskuuta 2015 vieraissa Turun Palloseuraa vastaan hän torjui liigauransa ensimmäisen nollapelin. Peltonen torjui Tapparan 0-2-voittoon päättyneessä ottelussa 25 kertaa. Peltonen jatkoi kauden mittaan Tapparan kakkosmaalivahtina, kunnes Tapparan maalivahtiosasto täydentyi LeKin Mestis-kauden päättyttyä Mika Norosella. Peltonen ehti toimia pudotuspeleissä kahdessa ottelussa joukkueen luukkuvahtina. Hän voitti kauden päätteeksi SM-hopeaa.

Kaudeksi 2015–2016 Peltonen siirtyi vuoden mittaisella sopimuksella Tanskan Metal Ligaenin Herlev Eaglesiin. Hän kantoi suurimman osan joukkueen tojuntavastuusta, mutta Eagles jäi kuitenkin pudotuspelien ulkopuolelle. Kaudeksi 2016–2017 Peltonen palasi vuoden mittaisella sopimuksella Kiekko-Vantaaseen. Hän jakoi runkosarjassa varsin tasaisesti torjuntavastuun Jokerit-laina Jani Kauton kanssa, mutta Peltonen jäi hänelle pudotuspeleissä lopulta selkeäksi kakkosmaalivahdiksi ja pelasi kolme ottelua. Peltonen voitti kauden päätteeksi Mestis-hopeaa.

Tilastot
--------

|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2010–2011 | Sport | Mestis | 29 |  |  |  | 1643 |  | 1 | 2.45 | 89,8 | 1 |  |  | 14 |  | 0 | 0.00 | 100 |
| 2011–2012 | Hokki | Mestis | 32 |  |  |  | 1871 |  | 4 | 2.25 | 92,0 | 6 |  |  | 367 |  | 0 | 2.61 | 91,5 |
| 2012–2013 | HCK | Mestis | 37 |  |  |  | 2078 |  | 2 | 3.00 | 91,2 | - | - | - | - | - | - | - | - |
| 2013–2014 | Kiekko-Vantaa | Mestis | 49 |  |  |  |  | 121 |  | 2.50 | 90,8 | 5 |  |  |  | 21 |  | 4.04 | 90,2 |
| 2014–2015 | LeKi | Mestis | 23 |  |  |  |  | 57 |  | 2.47 | 91,4 | - | - | - | - | - | - | - | - |
|  | Tappara | SM-liiga | 3 | 2 | 0 | 0 | 137 | 2 | 1 | 0.97 | 90,6 | - | - | - | - | - | - | - | - |
| 2015–2016 | Herlev Eagles | Tanska | 41 |  |  |  | 2182 | 163 | 0 | 4.48 | 85,5 | - | - | - | - | - | - | - | - |
| 2016–2017 | Kiekko-Vantaa | Mestis | 27 |  |  |  | 1615 | 77 | 0 | 2.87 | 89,3 | 3 |  |  | 178 | 6 | 0 | 2.01 | 92,9 |

Lähteet
-------

* Aaro Peltonen The Internet Hockey Databasessa (englanniksi)
* Aaro Peltonen *Elite Prospects*. Everysport Media Group AB.  (englanniksi)

### Viitteet

1. ↑  Aaro Peltonen *Tappara.fi*. Tampere:  Tamhockey Oy. Viitattu 29.6.2014.
2. ↑  Esa Civil HC Vantaan uusi päävalmentaja *hc-vantaa.fi*. Viitattu 1.7.2019. (suomeksi)
3. 1 2 3  Aaro Peltonen *Elite Prospects*. Everysport Media Group AB.  (englanniksi)
4. 1 2 3 4  Aaro Peltonen profile - Ааро Пелтонен Профиль *Eurohockey.com*. European Ice Hockey Online AB & eSports.cz s.r.o. Viitattu 17.4.2017. (englanniksi)
5. ↑  Sport julkisti lähes koko joukkueen *Jatkoaika.com*.  15.5.2009. Jatkoaika r.y. Viitattu 3.2.2015.
6. ↑  Sportille lisää sopimuksia *Jatkoaika.com*.  4.5.2010. Jatkoaika r.y. Viitattu 3.2.2015.
7. ↑  Sport-vahti: Joukkue on sitkeä kuin tilliliha *mtv.fi*.  16.3.2011. MTV Oy. Viitattu 29.6.2014. [vanhentunut linkki]
8. ↑  Laitinen, Tommi: Maalivahdin ilta Turussa *Jatkoaika.com*.  29.12.2010. Jatkoaika r.y. Viitattu 29.6.2014.
9. ↑  Roimela, Pasi: Sportin maalivahti Peltonen maalinteossa *Jatkoaika.com*.  29.12.2010. Jatkoaika r.y. Viitattu 3.2.2015.
10. ↑  Aaro Peltonen HCK:n veräjälle *Jatkoaika.com*.  20.6.2012. Jatkoaika r.y. Viitattu 3.2.2015.
11. ↑  Mestiksen tähdistövalinnat nimetty *Jatkoaika.com*.  1.11.2012. Jatkoaika r.y. Viitattu 3.2.2015.
12. ↑  K-Vantaa pestasi tutun ykkösveskarin *Jatkoaika.com*.  9.7.2013. Jatkoaika r.y. Viitattu 3.2.2015.
13. ↑  K-Vantaan ykkösvahdille jatkosopimus *Jatkoaika.com*.  15.4.2014. Jatkoaika r.y. Viitattu 3.2.2015.
14. ↑  Tapolan aikakauden ensimmäiset vahvistukset - Kankaanperä jatkaa Tapparassa *Jatkoaika.com*.  20.5.2014. Jatkoaika r.y. Viitattu 3.2.2015.
15. ↑  Peltonen jatkaa Tapparassa *Jatkoaika.com*.  20.8.2014. Jatkoaika r.y. Viitattu 3.2.2015.
16. ↑  Otteluseuranta *liiga.fi*.  31.1.2015. Jääkiekon SM-liiga Oy. Viitattu 3.2.2015.
17. ↑  Otteluseuranta *liiga.fi*.  26.2.2015. Jääkiekon SM-liiga Oy. Viitattu 26.2.2015.
18. ↑  Otteluseuranta *liiga.fi*.  7.3.2015. Jääkiekon SM-liiga Oy. Viitattu 26.4.2015.
19. ↑  Aaro Peltonen lähtee valloittamaan Tanskaa *Jatkoaika.com*.  7.3.2015. Jatkoaika r.y. Viitattu 1.11.2015.
20. ↑  Kiekko-Vantaan tolppien väliin paluumuuttaja Tanskasta - "Tämä on iso mahdollisuus" *Jatkoaika.com*.  6.7.2016. Jatkoaika r.y. Viitattu 6.7.2016.